I n f o r m á c i a

o vybavovaní petícií a sťažností Úradom vlády SR a orgánmi štátnej správy za rok 2004

	 Petičné právo je zaručené Ústavou Slovenskej republiky (Čl. 27 ústavného zákona    č. 460/1992 Zb. Ústava SR v znení neskorších zmien). Vykonávanie petičného práva a práva podávať sťažnosti je upravené zákonom č. 85/1990 Zb. o petičnom práve v znení zákona        č. 242/1998 Z. z. (ďalej zákon o petičnom práve) a zákonom č. 152/1998 Z. z. o sťažnostiach (ďalej zákon o sťažnostiach). V zmysle ustanovenia § 24 ods. 1  zákona č. 575/2001 Z. z. o organizácii činnosti vlády a organizácii ústrednej štátnej správy je Úrad vlády SR ústredným orgánom štátnej správy pre kontrolu vybavovania petícií a sťažností. 

	Informácia o vybavovaní petícií a sťažností Úradom vlády SR a orgánmi štátnej správy za rok 2004 (ďalej len Informácia) je spracovaná v súlade s § 10 ods. 4 zákona o sťažnostiach a predložená na rokovanie vlády SR v zmysle úlohy C.8. Zamerania kontrolnej činnosti Úradu vlády SR na I. polrok 2005 schváleného uznesením vlády SR č.19                            z 12. januára 2005.

	Informácia obsahuje vyhodnotenie hlavných ukazovateľov spracovaných z údajovej základne osobitnej evidencie petícií a sťažností vedenej ministerstvami, ostatnými ústrednými orgánmi štátnej správy, organizáciami v ich riadiacej pôsobnosti (vrátane orgánov  špecializovanej miestnej štátnej správy) a orgánmi všeobecnej miestnej štátnej správy (krajské úrady, obvodné úrady a nimi riadené organizácie) v súlade so zákonom o petičnom práve a zákonom o sťažnostiach. Vyhodnotenie jednotlivých ukazovateľov je spracované z hľadiska:
      -       počtu prijatých  petícií a sťažností,
-	  vecného zamerania petícií a sťažností, 
-	  spôsobu vybavenia,  vyhodnotenie opodstatnenosti
-       príčin vzniku nedostatkov, opatrení prijatých na ich odstránenie (vrátane prevencie)  

Cieľom materiálu je poskytnúť vláde SR súhrnnú informáciu o počte,  zameraní a vyhodnotení petícií a sťažností vybavovaných v roku 2004 Úradom vlády SR a orgánmi štátnej  správy.  

 Časť  I.
Úrad vlády SR

	Centrálna evidencia petícií a sťažností v zmysle § 10 zákona o sťažnostiach a § 7    ods. 2 zákona o petičnom práve sa vedie za Úrad vlády SR samostatne a oddelene od evidencie ostatných písomností na sekcii kontroly. Preto údaje vykázané v tejto časti Informácie sú spracované z podkladov sekcie kontroly (vrátane štatistického vyhodnotenia v priložených tabuľkách). Zákonnú povinnosť samostatne prijímať, evidovať, vybavovať a kontrolovať vybavovanie sťažností a petícií má tiež Správa zariadení Úradu vlády SR, ako organizácia v riadiacej pôsobnosti Úradu vlády SR (ďalej úrad). Z podkladov predložených úradu vyplýva, že v roku 2004 nebola Správe zariadení Úradu vlády SR doručená žiadna sťažnosť ani petícia.  

Početnosť 

V roku 2004 bolo úradu doručených celkom 884 písomných podaní, z toho 307 petícií (v tom jedna opakovaná), ktoré obsahovali spolu 854 petičných hárkov, 172 podaní označených ako sťažnosti (v tom 10 opakovaných a 4 anonymné),  266 podnetov na vykonanie kontroly, oznámení, dopytov, žiadostí  pod. (v tom 15 anonymných).                  V celkovom  počte (884) je zahrnutých 139 písomností doručených úradu orgánmi verejnej správy v súvislosti s vybavovaním všetkých druhov podaní (z tohto 8 sa týkalo vybavovania petícií, 34 vybavovania sťažností, resp. podaní označených ako sťažnosti a 97 súviselo s vybavovaním podnetov a oznámení). Okrem písomných sťažností bolo vybavených aj               47 ústnych sťažností ( 39 vybavili expozitúry). 

 	Údaje o počte podaní doručených úradu v roku 2004 podľa druhov a štvrťrokov sú uvedené v prílohe (tabuľka č. 1). 

Vecné zameranie a spôsob vybavenia petícií 

Petície smerovali obsahovo najmä do týchto oblastí:
-	vysporiadanie pohľadávok drobných  akcionárov I. garantovanej, a. s.
-	riešenie nezamestnanosti, sociálnej situácie občanov a návrhy na zmenu zákona o sociálnom poistení v súvislosti s poskytovaním vdovských dôchodkov,  
-	prehodnotenie návrhu vytváranie zón ochrany prírody v národných parkoch a chránených krajinných oblastiach,
-	 zachovanie  OZ Lesy SR, š.p. v Topoľčanoch, Bardejove, a riaditeľstva tohto podniku v Sobranciach, 
-	zrušenie nezákonného prenájmu poľnohospodárskej pôdy v k. ú. Poloma, 
-	výkup pozemkov v súvislosti s výstavbou závodu na montáž automobilov KIA,
-	rozvoj bytového družstevníctva po vstupe Slovenskej republiky do Euróskej únie, 
-	začlenenie ochrany zvierat do Ústavy Európskej únie, 
-	zvýšenie normatívov poskytovaných na mimoškolskú činnosť žiakov v školských kluboch v rokoch 2004 a 2005, 
-	zachovanie vojenského útvaru v Jelšave, 
-	prijatie medzinárodnej zmluvy o obchodovaní so zbraňami.
-	presídlenia rómskej osady z obce Letanovce lokality Strelník pri Spišskom Štvrtku a ďalšie.

Z celkového počtu (307) petícií bolo 301 vybavených postúpením vecne príslušným orgánom verejnej správy v súlade s ustanovením § 5 ods. 2 zákona o petičnom práve. Jedna opakovaná petícií a päť petícií týkajúcich sa vysporiadania pohľadávok drobných akcionárov I. garantovanej  boli vybavené odpoveďou. 

Vecné zameranie a spôsob vybavenia sťažností 

	Z počtu 172 podaní označených ako sťažnosti bolo po posúdení, či vyhovujú podmienkam zákona o sťažnostiach zaevidovaných v centrálnej evidencii sťažností 75 a ďalších  97 tieto podmienky nespĺňalo (§ 4 ods. 1 zákona o sťažnostiach - dopyt, námietky orgánu verejnej správy na nesprávnu činnosť iného orgánu verejnej správy, vybavenie podania je upravené osobitným predpisom, námietky proti rozhodnutiu vydanému v správnom konaní).  

      Sťažnosti (75) poukazovali na nesprávnu činnosť, nečinnosť, porušovanie právnych predpisov  napr.: 
-	inšpekčných orgánov, ako aj nekonanie vo veciach spadajúcich do pôsobnosti  najmä rezortu spravodlivosti, pôdohospodárstva, obrany, vnútra, hospodárstva, školstva, dopravy, životného prostredia, vo veciach v pôsobnosti Slovenského pozemkového fondu,
-	nečinnosť, resp. nesprávna činnosť orgánov územnej samosprávy ( napr. Mestskej časti Bratislava - Dúbravka, mesta Trnava, Košice, Bánovce nad Bebravou, obce Raslavice, Raková, Veľká Lodina, MČ Košice - Staré mesto, 
-	sociálneho zabezpečenia a sociálnej pomoci ( napr. prieťahy pri vybavovaní žiadostí pobočkami Sociálnej poisťovne), 
-	postupov správ katastra, resp. katastrálnych úradov najmä v súvislosti s vybavovaním žiadosti o povolenie vkladu do katastra nehnuteľností,  
-	dodržiavania zákona o sťažnostiach pri prijímaní, evidovaní, vybavovaní, prešetrovaní a kontrole vybavovania sťažností v orgánoch verejnej správy ( najmä štátne orgány všetkých stupňov riadenia, obce, vyššie územné celky),
-	poskytovanie zdravotnej starostlivosti v nápravnovýchovných ústavoch odsúdeným vo výkone trestu a ďalšie.

Z celkového počtu sťažností (75) bolo 64 vybavených postúpením vecne príslušným orgánom verejnej správy v súlade s § 9 zákona o sťažnostiach. Odpoveďou a odložením bolo vybavených päť sťažností (jedna opakovaná odpoveďou a štyri ďalšie opakované odložením v zmysle zákona o sťažnostiach). 

Prešetrením na základe príslušnosti na vybavenie sťažnosti stanovenej v § 11 ods. 1 zákona o sťažnostiach (sťažnosť smerujúca proti vedúcemu orgánu verejnej správy, ktorý nemá nadriadený orgán v oblasti štátnej správy) resp. vykonaním kontroly vybavenia predchádzajúcej sťažnosti bolo vybavených šesť sťažností. Tieto poukazovali na:
-	nesprávny postup odborného útvaru úradu pri vybavovaní podania fyzickej osoby (1)   
-	porušenie zákona o sťažnostiach vedúcim orgánu verejnej správy  pri vybavovaní predchádzajúcej sťažnosti v Ministerstve pôdohospodárstva SR (1)  
-	porušenie zákona o sťažnostiach pri vybavovaní predchádzajúcich sťažností úradom (4).  

Opodstatnenosť a opatrenia na nápravu

Prešetrením a kontrolou vybavenia sťažností sa v jednom prípade preukázala opodstatnenosť, keď orgán verejnej správy príslušný na vybavenie sťažnosti (Ministerstvo pôdohospodárstva SR) postupoval v rozpore s § 4 ods. 2 zákona o sťažnostiach tým, že podanie sťažovateľa, ktorého vybavenie je upravené osobitným prepisom (§ 4 ods. 1 písm. c/ zákona o sťažnostiach) nevrátil späť s uvedením dôvodu tomu, kto ho podal.   Prešetrením, resp. kontrolou vybavenia štyroch sťažností sa preukázala ich neopodstatnenosť. Za účelom odstránenia zisteného nedostatku a predchádzania jeho opakovaniu sa, boli  ministerstvom  prijaté celkom štyri opatrenia na zosúladenie zisteného stavu so stavom zákonným. Zo správy o splnení prijatých opatrení vyplýva, že všetky opatrenia boli v stanovenom termíne splnené, čo potvrdila aj dokladová dokumentácia predložená Ministerstvom pôdohospodárstva SR. 

V roku 2004 bolo vybavených aj 47 ústnych sťažností, vo veci ktorých sa najmä fyzické osoby dostavili na úrad a expozitúry osobne. V 46 prípadoch boli tieto vybavené ihneď a v jednom prípade sa o podaní ústnej sťažnosti vyhotovil záznam v súlade s  § 5 ods. 3 zákona o sťažnostiach. 

 Kontrola vybavovania petícií a sťažností

	Okrem operatívneho vybavovania a prešetrovania sťažností vykonal úrad v roku 2004 na základe zamerania kontrolnej činnosti kontrolu dodržiavania zákona o sťažnostiach a zákona o petičnom práve a interných predpisov vydaných na ich základe vo vybraným ministerstvách, orgánoch špecializovanej miestnej štátnej správy na úseku životného prostredia, dopravy, sociálnych vecí, školstva, katastra nehnuteľností, ako aj v krajských úradoch a obvodných úradoch všeobecnej miestnej štátnej správy. Predmetné kontroly sa realizovali v zmysle zákona č. 10/1996 Z. z. o kontrole v štátnej správe v znení neskorších predpisov a o ich výsledkoch bola vláda SR informovaná samostatnými správami. 

Iné podania  

	V roku 2004 bolo úradu doručených tiež 266 podaní, ktoré nemajú charakter petícií a sťažností (najmä podnety na kontrolu, oznámenia, resp. žiadostí a pod.).  Vecné zameranie týchto podaní sa týkalo najmä oblastí: 
-	spravodlivosti - .najmä  nesprávneho konania súdnych exekútorov, Slovenskej komory súdnych exekútorov a nečinnosti Ministerstva spravodlivosti SR,
-	súdnictva - najmä prieťahov súdneho konania, 
-	správneho konania -  nečinnosť resp. nesprávna činnosť správnych orgánov konajúcich v prvom aj druhom stupni správneho konania,  
-    pracovného práva a služobných pomerov - nedodržiavanie pracovnoprávnych predpisov zo strany zamestnávateľov, služobných predpisov upravujúcich služobný pomer štátnych zamestnancov, výberových konaní na obsadenie voľných štátnozamestnaneckých miest, nesprávne konanie, resp. nečinnosť vedúcich služobných úradov,  
-	poskytovania informácií podľa zákona o slobodnom prístupe k informáciám, 
-	samosprávy – najmä nesprávne konanie, resp. nečinnosť orgánov obcí, vyšších územných celkov pri vybavovaní podaní najmä fyzických osôb týkajúcich sa oblastí, ktoré sú vo výhradnej pôsobnosti územnej samosprávy  a ďalšie.
 
Podania uvedeného charakteru (266) boli vybavené: 
-	postúpením vecne a miestne príslušným subjektom na ďalšie konanie (146),
-	odpoveďou s vysvetlením kompetencií a poskytnutím usmernenia (95),
-	odložením boli vybavené podania zaslané úradu na vedomie, vo veci ktorých nemá úradu ani iné orgány verejnej správy oprávnenie konať (25). 

V súvislosti s vybavovaním všetkých druhov podaní bolo úradu doručených 139 písomností (napr. stanoviská, vyjadrenia, oznámenie o prijatých opatreniach na odstránenie zistených nedostatkov, správy o splnení prijatých opatrení, kontrolné materiály a pod.). 

 Prehľad o spôsobe vybavenia písomných podaní (vrátane vyhodnotenia opodstatnenosti) doručených úradu v roku 2004 (podľa druhov a štvrťrokov) je uvedený v prílohe (tabuľka č. 2).

V postavení ústredného orgánu štátnej správy pre kontrolu vybavovania petícií a sťažností vykonával úrad v roku 2004 tiež metodickú činnosť, v rámci ktorej poskytoval orgánom štátnej správy a  územnej samosprávy, usmernenia pri aplikácii právnych predpisov upravujúcich vybavovanie petícií a sťažností. Doručené podania aktívne využil ako podklad pre námety zamerania svojej kontrolnej činnosti do tých oblastí výkonu štátnej správy, kde verejnosť signalizovala najviac nedostatkov.  

Časť II.
Ministerstvá a subjekty v ich riadiacej pôsobnosti

 Početnosť 

V roku 2004 bolo ministerstvám a subjektom v ich pôsobnosti doručených celkom 14470 podaní a to 208 petícií a 14262 sťažností (z toho subjektom v ich riadiacej pôsobnosti 86 petícií a 10869 sťažností). Z hľadiska počtu obdržaných podaní (bez ohľadu na ich opodstatnenosť) bol stav podľa rezortov nasledovaný: 

rezort                                                            petície                      sťažnosti 

vnútra                                                                   4            	  3319               
práce, soc. vecí a rodiny			    23  	                           2318  
zdravotníctva				                14  	                           2123  
dopravy, pôšt a telekomunikácií		    41  	                           2041  
pôdohospodárstva				    12  	                           1145  
školstva					    56  	                           1016  
spravodlivosti                                                      1  	                             826  
financií					      8  	                             616  
životného prostredia			               37  	                             439  
hospodárstva				                 6   		                 224  
obrany					                 3   	                             135  
kultúry					                 3   			       36   
výstavby a regionálneho rozvoja	                 0   		                   16   
zahraničných vecí				     0   		                     8  

	  Najvyšší nárast počtu sťažností v roku 2004 v porovnaní s rokom 2003 vykázal rezort práce, sociálnych vecí a rodiny (štvornásobný) a rezort životného prostredia (dvojnásobný). Najvýraznejší pokles prijatých sťažností bol vykázaný v rezorte zahraničných vecí (-80%) a v rezorte výstavby a regionálneho rozvoja (-67%). Vykázaný údaj však vyplýva z nízkeho počtu obdržaných sťažností v obidvoch rezortoch. V porovnaní s predchádzajúcim rokom sa počet petícií doručených v roku 2004 rezortom v percentuálnom vyjadrení pohyboval v intervale + 500%, - 42%.  

Prehľad o počte petícií a sťažností doručených ministerstvám a subjektom v ich riadiacej pôsobnosti je uvedený v prílohe (tabuľka č. 3).

Vecné zameranie petícií a sťažností
 	
    Vecné zameranie petícií a sťažností doručených všetkým rezortom nemožno vzhľadom na rozsah všetkých oblastí výkonu štátnej správy súhrnne spracovať, preto Informácia obsahuje vecné zameranie petícií a sťažností vybraných rezortov, ktoré v roku 2004 vykázali najväčší počet doručených petícií a sťažností.

Petície doručené ministerstvám a riadeným subjektom smerovali do oblastí napr.: 
rezort školstva:
-	pozastavenie dotácií zo štátneho rozpočtu Slovenskému lyžiarskemu zväzu
-	otváranie bankových účtov na bezhotovostný prevod mzdových prostriedkov
-	vyradenie základnej školy a materskej školy zo siete školských a predškolských zariadení 
-	dofinancovanie základných škôl, základných umeleckých škôl
-	reforma maturitných skúšok 
rezort dopravy, pôšt a telekomunikácií:
-	vytvorenie pracovísk špecializovanej štátnej správy na úseku dopravy a pozemných komunikácií
-	zmena návrhu zákona o autoškolách
-	organizácia železničnej dopravy
-	poskytovanie zliav a cenová regulácia v pravidelnej autobusovej doprave
-	zrušenie pôšt
rezort životného prostredia:
-	posudzovanie vplyvov na životné prostredie
-	odklon trasy kanalizácie
-	znečisťovanie ovzdušia
-	obmedzenie výkonu rybárskeho práva
-	prehodnotenie vytvárania zón ochrany prírody v národnom parku
-	vybudovanie ochranného valu rieky
rezort práce, sociálnych vecí a rodiny:
-	zriadenie miesta na spoluprácu a preukazovanie pre evidovaných uchádzačov o zamestnanie v obci podľa miesta trvalého bydliska
-	nesúhlas s prijatím niektorých zákonov v rámci reformy sociálnej politiky (zákon o službách zamestnanosti, zákon o pomoci v hmotnej núdzi a o zmene a doplnení niektorých zákonov)
-	nesúhlas s postupom ministerstva pri tvorbe legislatívy vo vzťahu k občanom s ťažkým zdravotným postihnutím
-	prijatie samostatného zákona o sociálno-právnej ochrane a prevencii dospelých občanov s mentálnym postihnutím a ďalšie.

Sťažnosti doručené ministerstvám a riadeným subjektom smerovali do oblastí napr.:
rezort vnútra:
-	postup pri výkone štátnej služby policajtov (postup policajného orgánu, objasňovanie priestupku, prešetrovanie dopravnej nehody, nevhodné jednanie a správanie sa policajtov) 
-	postup úradu štátnej  správy 
-	postup OR HaZZ pri výkone štátneho dozoru
-	na zásahovú činnosť HaZZ 
rezort práce, sociálnych vecí a rodiny
-	zdĺhavé vybavovanie žiadostí o priznanie peňažných príspevkov na kompenzáciu dôsledkov ťažkého zdravotného postihnutia, o peňažný príspevok na zaopatrovanie, o vydanie preukazu ZŤP
-	nečinnosť správneho orgánu v konaní o odvolaní proti rozhodnutiam o peňažných príspevkoch na kompenzáciu dôsledkov ŤZP, o peňažnom príspevku za opatrovanie
-	nevyplatenie štátnej sociálnej dávky, nevyplatenie peňažného príspevku na kompenzáciu
-	zdĺhavé vybavovanie žiadostí o dávku pomoci v hmotnej núdzi
-	zdĺhavé konanie Sociálnej poisťovne pri rozhodovaní vo veci vyplácania náhrady straty na zárobku
-	nezaradenie do aktivačných programov
-	nespokojnosť s postupom Sociálnej poisťovne vo veci vyplácania náhrady straty na zárobku
-	zdĺhavé konanie zo strany Sociálnej poisťovne pri vybavovaní dôchodkových nárokov
rezort zdravotníctva:
-	výhrady k poskytovaniu zdravotnej starostlivosti (diagnostika, postupy zdravotníckeho personálu, úroveň poskytovanej zdravotnej starostlivosti, informovanosť pacientov, predpisovanie liekov, poplatky za služby súvisiace s poskytovaním zdravotnej starostlivosti)
rezort dopravy, pôšt a telekomunikácií:
-	negatívny vplyv výstavby cestnej infraštruktúry na  životné prostredie, 
-	nehospodárne nakladanie s majetkom štátu, majetkoprávne vysporiadanie pozemkov, poškodenie súkromného majetku v súvislosti s výstavbou cestnej infraštruktúry, nekvalitná realizácia opráv vozoviek, stavebných prác
-	porušovanie dopravnej licencie
-	konanie príslušníkov Železničnej polície počas výkonu služby
-	úroveň poskytovania služieb ŽSR (kultúra cestovania, chovanie zamestnancov, meškanie osobných vlakov, problémy s úschovou batožín na železničných staniciach, činnosť osobných pokladníc)
-	úroveň poskytovania poštových služieb
rezort pôdohospodárstva:
-	majetkovoprávne záležitosti (usporiadanie vlastníckych práv k pôde a inému poľnohospodárskemu majetku)
-	prieťahy, resp. nesprávny postup pri vybavovaní záležitostí občanov
rezort školstva:
-	námietky týkajúce sa výchovno-vzdelávacieho procesu (realizácia maturitnej skúšky, nevydanie vysvedčení, chyby v procese klasifikácie prospechu a správania žiakov, nezabezpečenie vzdelávacieho programu pre zdravotne postihnuté deti, nedodržiavanie učebných osnov a psychohygienických zásad pri tvorbe rozvrhu, nedostatky pri realizácii prijímacích konaní žiakov, chyby pri ukladaní výchovných opatrení) 
-	nedostatky v školskom stravovaní a zanedbanie bezpečnosti detí v materských školách,
-	pracovnoprávne vzťahy (zníženie pracovného úväzku, zníženie výšky vyplatenej mzdy, nedostatky pri výberových konaniach, neuhradenie mzdy)	 
-	kvalita štúdia na univerzite a ďalšie.

Opodstatnenosť 	

Z celkového počtu  prešetrovaných petícií a sťažností (podaní) bolo opodstatnené v priemere každé tretie podanie. Prehľad opodstatnenosti je podľa  rezortov nasledovný:

dopravy, pôšt a telekomunikácií         43,8%	            práce, soc. vecí a rodiny          27,0%
životného prostredia			 41,7%	            vnútra			             16,8%
kultúry			                         40,6%            hospodárstva     	             16,8%
obrany				             39,5%             spravodlivosti		               4,1%
školstva                                               39,2%	            zahraničných vecí		   0,0%
pôdohospodárstva                               38,6%	            výstavby a reg. rozvoja             0,0%
zdravotníctva		                         31,5%		
financií                 	                         27,9%

	 Najvyššia opodstatnenosť prešetrovaných podaní vykazuje Ministerstvo kultúry SR a to 50,0%, avšak pri nízkom vykazovanom počte obdržaných podaní (jedna petícia,              13 sťažností), z ktorých  bolo  v  roku 2004  ministerstvom  prešetrených 43%  (jedna  petícia,              päť sťažností), z nich sa tri vyhodnotili ako opodstatnené. 

Zo subjektov v pôsobnosti ministerstiev najvyššiu opodstatnenosť dosiahli organizácie Ministerstva školstva SR 51,4%, kde z celkového počtu vybavených podaní (15 petícií, 627 sťažností) bolo prešetrených šesť petícií a 408 sťažností, z nich bola vyhodnotená ako opodstatnená jedna petícia a 212 sťažností. Súhrnný ukazovateľ opodstatnenosti je v riadených subjektoch ministerstiev  v porovnaní s ministerstvami vyšší o 12,8%. Kým ukazovateľ opodstatnenosti ministerstiev predstavuje 18,0%, v subjektoch v ich riadiacej pôsobnosti je to 30,8%. Vyššiu opodstatnenosť ako je priemer (28,5%) dosiahol rezort dopravy, pôšt a telekomunikácií, rezort životného prostredia a rezort kultúry, kde je v priemere každé druhé prešetrované podanie opodstatnené. V rezortoch obrany, školstva a zdravotníctva bolo v priemere každé tretie podanie opodstatnené. 

 Pod priemerom opodstatnenosti je rezort financií a  rezort práce, sociálnych vecí a rodiny, kde bolo v priemere opodstatnené každé štvrté podanie, približne každé šieste podanie sa preukázalo ako opodstatnené v rezorte hospodárstva a v rezorte vnútra. 	Najnižšia opodstatnenosť je vykázaná v rezorte spravodlivosti. Rezorty výstavby a regionálneho rozvoja a zahraničných vecí nevykázali žiadne opodstatnené podanie.

Časť III.
Ostatné ústredné orgány štátnej správy a subjekty v ich pôsobnosti
	 
	Ústredným orgánom štátnej správy (ďalej ÚOŠS) a subjektom v ich riadiacej pôsobnosti bola v roku 2004 doručená jedna petícia a 1054 sťažností (z toho subjektom v ich riadiacej pôsobnosti jedna petícia a 584 sťažností). Vyhodnotenie vybavovania petícií a sťažností je spracované za Úrad vlády SR ako ústredný orgán štátnej správy pre kontrolu vybavovania petícií a sťažností samostatne,  preto nie sú zahrnuté do tejto časti Informácie.  

Početnosť 

Z celkového počtu sťažností 1054 doručených ÚOŠS v roku 2004, najviac sťažností prijal Úrad geodézie, kartografie a katastra SR (ďalej ÚGKaK SR) vrátane subjektov v jeho riadiacej pôsobnosti a to 824 sťažností (78,2%) a Úrad pre štátnu službu (ďalej ÚŠS)  186 sťažností (17,6%). Úradu pre normalizáciu, metrológiu a skúšobníctvo SR  bolo doručených 13 sťažností, Úrad pre verejné obstarávanie vykázal 12, Národný bezpečnostný úrad deväť, Protimonopolný úrad SR päť, Úrad priemyslového vlastníctva SR tri a dve Štatistický úrad SR. Žiadnu sťažnosť neobdržala  Správa štátnych hmotných rezerv SR a Úrad jadrového dozoru SR. Jedna vykázaná petícia bola doručená organizácii v riadiacej pôsobnosti ÚGKaK SR (týkala sa majetkovoprávneho vysporiadania pozemkov).

Prehľad o počte petícií a sťažností doručených ÚOŠS a subjektom v ich riadiacej pôsobnosti je uvedený v prílohe (tabuľka č. 4).

Vecné zameranie sťažností  

Z údajov o početnosti podaní doručených ÚOŠS vyplýva, že najvyšší podiel z celkového počtu sťažností (78,2%) bolo doručených ÚGKaK SR, ktoré obsahovali námietky poukazujúce najmä na:
-	nečinnosť príslušných  orgánov špecializovanej miestnej štátnej správy v konaní o určení hranice pozemkov
-	nesprávny úradný postup v katastrálnom konaní
-	nedodržanie lehôt na zápis práv do katastra
-	nesprávne vyhotovenie identifikácií parciel a neodborné poskytovanie informácií
-	nedodržanie predpisov pri overovaní geometrických plánov
-	evidovanie nesprávneho zákresu hranice
-	nedostatky pri oprave chýb v katastrálnom operáte.

 	Sťažnosti doručené ÚŠS, ktoré prestavovali 17,6%-ný podiel z celkového počtu sťažností doručených ÚOŠS obsahovali hlavne námietky poukazujúce na: 
-	postup pri výberových konaniach 
-	dodržiavanie procesných lehôt

Opodstatnenosť 
 
	Priemerná opodstatnenosť jednej petície a sťažností doručených ÚOŠS je 33,0%, čo predstavuje v podstate tú istú priemernú hodnotu tohto ukazovateľa vykázanú ministerstvami (28,5%) - Časť II. Informácie. 

V početne nerozsiahlejšom súbore sťažností podaných rezortu ÚGKaK SR (824) je opodstatnenosť 33,3%. Z počtu 566 sťažností prešetrených v  tomto ÚOŠS bolo opodstatnených 189, čo znamená, že opodstatnené je každé tretie podanie. V priemere každá tretia sťažnosť bola opodstatnená aj v ÚPŠS, kde z 26  prešetrených sťažností bolo deväť opodstatnených, čo predstavuje 34,6% opodstatnenosť.  Štatistickému úradu SR boli v roku 2004 doručené dve sťažnosti a ich prešetrením sa preukázala opodstatnenosť oboch sťažností.  

Časť IV
Krajské úrady, obvodné  úrady a subjekty v ich pôsobnosti

	 Účinnosťou zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov boli od 1. januára 2004 zriadené krajské úrady a obvodné úrady ako orgány všeobecnej miestnej štátnej správy. Vzhľadom na novú organizáciu miestnej štátnej správy a z toho vyplývajúce nové postavenie týchto orgánov je vyhodnotenie vybavovania petícií a sťažností spracované za krajské úrady a obvodné úrady samostatne.  

Početnosť
	
Orgánom všeobecnej miestnej štátnej správy bolo v roku 2004 doručených celkom sedem petícií a 284 sťažností. Počet petícií a sťažností doručených týmto orgánom štátnej správy podľa jednotlivých krajov je nasledovný:

kraj                                                      petície                     	      sťažnosti 
	 
košický kraj				       1				64
trenčiansky kraj			       0   			46
bratislavský kraj			       0				45
nitriansky kraj				       0				29
banskobystrický kraj			       3				27
trnavský kraj				       1				27
prešovský kraj				       2   			23
žilinský kraj				       0				23
					 
     Žiadnu petíciu resp. sťažnosť nevykázali obvodné úrady v banskobystrickom a košickom kraji. Uvedené obvodné úrady v dôsledku nesprávneho metodického riadenia z úrovne príslušných krajských úradov nemali vedenú centrálnu evidenciu petícií a sťažností a tieto podania postupovali krajskému úradu, tento postup nie je  v súlade s § 10 ods. 1 až       ods. 3 zákona o sťažnostiach,  pretože obvodné úrady ako orgány verejnej správy, sú povinné zabezpečiť vedenie centrálnej evidencie sťažností a petícií v obvodnom úrade a nie prostredníctvom krajského úradu. 

Vecné zameranie petícií a sťažností 

Zameranie petícií a sťažností doručených orgánom všeobecnej miestnej štátnej správy a subjektom v ich riadiacej pôsobnosti vyplýva z pôsobnosti stanovenej týmto orgánom z citovaného zákona o krajských úradoch a obvodných úradoch, a to na úsekoch všeobecnej vnútornej správy, živnostenského podnikania, civilnej ochrany a riadenia štátu v krízových situáciách mimo času vojny a vojnového stavu. 

Petície doručené orgánom všeobecnej miestnej štátnej správy vrátane subjektov v ich riadiacej pôsobnosti  vecne smerovali najmä  do týchto oblastí:
-	nesúhlas s otvorením ústavného zariadenia pre deti z detských domovov v rodinnom dome
-	zneužívanie živnostenského oprávnenia
-	zastavenie aktivít na skládke odpadu

Sťažnosti doručené orgánom všeobecnej miestnej štátnej správy vrátane subjektov v ich riadiacej pôsobnosti  vecne smerovali  najmä do týchto oblastí:
-	nečinnosť, resp. prieťahy odboru všeobecnej vnútornej správy obvodných úradov v priestupkovom konaní
-	postup odboru všeobecnej vnútornej správy v priestupkovom konaní
-	nedodržiavanie živnostenského zákona podnikateľom
-	nevybavenie podania označeného ako sťažnosť
-	nevhodné správanie zamestnancov krajských úradov a obvodných úradov

Opodstatnenosť
 
Prešetrením doručených petícií a sťažností sa potvrdila opodstatnenosť u 14,7 % týchto podaní, čo znamená, že  opodstatnené bolo v priemere každé siedme podanie (petícia, sťažnosť). Najviac opodstatnených petícií a sťažností vykázal Krajský úrad Žilina 62,5%, ktorý z 18 doručených sťažností prešetril osem, z  ktorých päť bolo vyhodnotených ako opodstatnených a Krajský úrad Bratislava 47,1%, ktorému bolo doručených 28 sťažností  z toho 17  prešetril  a osem sťažností sa preukázalo ako opodstatnených.  

Prehľad o počte petícií a sťažností doručených orgánom všeobecnej miestnej štátnej správy a subjektom v ich riadiacej pôsobnosti je uvedený v prílohe (tabuľka č. 5).

 Časť V. 
Zhrnutie hlavných ukazovateľov

Početnosť 
	
Všetkým orgánom štátnej správy, za ktoré je Informácia spracovaná bolo v roku 2004 doručených celkom 523 petícií a 15675 sťažností. 	Z  Informácie vyplýva, že najväčší nárast počtu  petícií a sťažností v porovnaní s predchádzajúcim rokom sa preukázal v ministerstvách a v subjektoch v ich riadiacej pôsobnosti, keď tieto obdržali v roku 2004 celkom 208 petícií a 14 262 sťažností, čo je o 57 petícií a 2090 sťažností viac ako v roku 2003. Nárast počtu sťažností ovplyvnilo najmä zriadenie orgánov špecializovanej miestnej štátnej správy, ktoré sú v riadiacej pôsobnosti ministerstiev. ÚOŠS bola doručená 1 petícia a 1054 sťažností. Tento počet sa v porovnaní s rokom 2003 v podstate nezmenil. 

Opodstatnenosť
	 
Orgánom štátnej správy bolo doručených 142 petícií, ktoré mali charakter sťažností, čo je približne 27% z celkového počtu (520) vybavených petícií. Z uvedeného počtu 142 prešetrených petícií sa zistila opodstatnených v 21 prípadoch (14,8%). Celkový priemerný ukazovateľ percentuálneho vyjadrenia opodstatnenosti podaní (sťažností a petícií charakteru sťažností) za všetky orgány štátnej správy v roku 2004 predstavuje 28,6%, z čoho vyplýva, že opodstatnené bolo v podstate každé tretie podanie, t.j. na tej istej úrovni ako v roku 2003.V porovnaní s priemerom (28,6%) je ukazovateľ opodstatnenosti nižší pri opakovaných podaniach  o 20,2% a pri anonymných sťažnostiach o 10,2%.	

Príčiny zistených nedostatkov
 
Hlavnými príčinami nedostatkov tak, ako to vyplýva z podkladových materiálov k Informácii sú:
-	nesprávna aplikácia právneho predpisu,  
-	vypracovanie interného predpisu v rozpore so zákonom,
-	preťaženosť jednotlivých úsekov štátnej správy (napr. v úradoch práce, sociálnych vecí a rodiny),
-	nedodržanie etického kódexu (konanie a správanie  zamestnancov orgánov verejnej správy).

Opatrenia na nápravu
 
 Z vyhodnotenia orgánov štátnej správy vyplýva, že opatrenia prijaté na nápravu zistených nedostatkov a na zamedzenie ich opakovaniu sa mali charakter najmä:
-      trestnoprávny  (oznámenia  orgánom činným v trestnom konaní, resp. začatie  súdneho konania)
-	pracovnoprávnych  (osobný pohovor so zamestnancom, písomné napomenutie, disciplinárne konanie, poučenie zamestnanca, ukončenie pracovného pomeru, odobratie osobného ohodnotenia, odvolanie z funkcie  a pod.)
-	organizačný (zmena, resp. vydanie interného predpisu, zmena v organizácii práce,  zvýšenie intenzity kontrolnej činnosti, nariadenie odstránenia zisteného nedostatku a pod.)
-	finančný  (vrátenie preplatku,  náhrada škody, doplatenie mzdy a pod.)
-	organizačný (vzdelávanie zamestnancov, zavedenie centrálnej evidencie sťažností, odstránenie vzniknutých nedostatkov a pod.) 

Anonymné sťažnosti

	Podľa § 8 zákona o sťažnostiach sa anonymná sťažnosť vybavuje, ak obsahuje konkrétne údaje, ktoré nasvedčujú, že bol porušený právny predpis. V roku 2004 podiel anonymných sťažností z celkového počtu sťažností predstavoval 10,1%, čo znamená, že približne každá deviata sťažnosť je podaná anonymne. Z celkového počtu anonymných sťažností (1689) bolo prešetrených 59,5% sťažností (1005). Prešetrením týchto sťažností sa preukázala 29,1% opodstatnenosť, čo znamená že opodstatnená bola v priemere každá tretia anonymná sťažnosť.

Iné podania 
 
	Okrem petícií a sťažností orgány štátnej správy v roku 2004 obdržali 1322 podaní označených ako sťažnosti, ktoré však podľa § 4 ods. 1 zákona o sťažnostiach nie sú sťažnosťami (dopyty, námietky jedného orgánu verejnej správy proti inému orgánu verejnej správy, podania, ktorých vybavenie je upravené osobitným predpisom, námietky proti rozhodnutiu vydanému v správnom konaní). Tieto podania sú orgány verejnej správy povinné v súlade s § 4 ods. 2 zákona o sťažnostiach, vrátiť s uvedením dôvodu tomu kto ich podal. Ministerstvami a subjektami v ich pôsobnosti bolo vrátených 1123 takýchto podaní. ÚOŠS obdržali celkom 62 takýchto podaní, orgány všeobecnej miestnej štátnej správy  a subjekty v ich pôsobnosti  40 podaní a Úrad vlády SR 97 podaní.

Orgány štátnej správy na úseku vybavovania petícií a sťažností zabezpečovali tiež vybavenie žiadosti, podnetov, dopytov, oznámení a pod. V roku 2004 sa  vybavil 12 589 takýchto podaní, z tohto ministerstvami a subjektami v ich pôsobnosti 11 478, ÚOŠS vrátane subjektov 398, orgánmi všeobecnej miestnej štátnej správy 211 a Úradom vlády SR 502.    

Doručené podania orgány štátnej správy aktívne využívali ako zdroj námetov zamerania svojej kontrolnej činnosti, ktorú smerovali do tých oblastí výkonu štátnej správy, kde verejnosť signalizovala najviac nedostatkov.  

*  *  *

	 
  Z výsledkov vybavovania petícií a sťažností v orgánoch štátnej správy v roku 2004 vyplýva, že petičné právo i  právo na sťažnosť v individuálnom záujme preukazuje opodstatnenosť týchto inštitútov v právnom systéme Slovenskej republiky, nielen ako Ústavou SR zaručenej ochrany práv a právnom chránených záujmov fyzických osôb a právnických osôb, avšak tiež ako účinných nástrojov pre zvyšovanie kvality, efektívnosti a účinnosti výkonu štátnej správy.